Ελληνικές βουλευτικές εκλογές 2019

Πλαίσιο εκλογών

Η εκλογή μελών για τη Βουλή των Ελλήνων γίνεται με άμεση, καθολική και μυστική ψηφοφορία κάθε τέσσερα χρόνια. Για τις βουλευτικές εκλογές η Ελληνική επικράτεια χωρίζεται σε 59 εκλογικές περιφέρειες.
Δικαίωμα ψήφου για την εκλογή βουλευτών έχουν όλοι οι Έλληνες πολίτες υπό τις εξής προϋποθέσεις: έχουν συμπληρώσει το 17ο έτος της ηλικίας τους (μέχρι τις 31 Δεκεμβρίου του έτους των εκλογών), είναι εγγεγραμμένοι σε εκλογικό κατάλογο δήμου της χώρας και δεν έχουν στερηθεί το δικαίωμα του εκλέγειν. Η άσκηση του εκλογικού δικαιώματος είναι υποχρεωτική.
Εκλόγιμοι είναι οι Έλληνες πολίτες που έχουν συμπληρώσει το 25ο έτος της ηλικίας του κατά την ημέρα της εκλογής και έχουν τη νόμιμη ικανότητα του εκλέγειν.
Ο αριθμός των βουλευτών για όλη την επικράτεια ορίζεται σε 300. Από αυτούς, οι 288 εκλέγονται στις εκλογικές περιφέρειες, ενώ οι υπόλοιποι δώδεκα εκλέγονται ενιαία σε ολόκληρη την επικράτεια. 
Το σύστημα εκλογής των μελών της Βουλής των Ελλήνων σε αυτές τις εκλογές είναι η ενισχυμένη αναλογική. Από τις 300 έδρες, οι 250 κατανέμονται με βάση το αναλογικό σύστημα. Στο κόμμα, που συγκέντρωσε το μεγαλύτερο αριθμό έγκυρων ψηφοδελτίων στο σύνολο της επικράτειας, παραχωρούνται, επιπλέον των εδρών που λαμβάνει, 50 ακόμη έδρες. Η επιπλέον παραχώρηση 50 εδρών γίνεται, επίσης, σε συνασπισμό συνεργαζόμενων κομμάτων, εφόσον ο μέσος όρος της δύναμης των κομμάτων που τον απαρτίζουν, είναι μεγαλύτερος από τη δύναμη του αυτοτελούς κόμματος, που συγκέντρωσε το μεγαλύτερο αριθμό έγκυρων ψηφοδελτίων.
Για να εισέλθει στη Βουλή ένα κόμμα χρειάζεται να συγκεντρώσει στην επικράτεια ποσοστό εγκύρων ψηφοδελτίων τουλάχιστον 3% του συνόλου των εγκύρων ψηφοδελτίων που έλαβαν στην επικράτεια όλοι οι εκλογικοί σχηματισμοί. Η κοινοβουλευτική πλειοψηφία επιτυγχάνεται με ένα κόμμα ή συνασπισμό κομμάτων που κερδίζει τουλάχιστον τις μισές συν μία έδρα από το σύνολο των εδρών (151 από τις 300).

Προκήρυξη εκλογών

Η προκήρυξη των εκλογών πραγματοποιήθηκε περίπου 3,5 μήνες νωρίτερα από τη λήξη της προβλεπόμενης θητείας της κυβέρνησης Τσίπρα.
Το βράδυ των ευρωεκλογών, ο πρωθυπουργός Αλέξης Τσίπρας ανακοίνωσε την διεξαγωγή πρόωρων βουλευτικών εκλογών. Στις 10 Ιουνίου επισκέφθηκε τον Πρόεδρο της Δημοκρατίας για να του ζητήσει την πρόωρη διάλυση της Βουλής, επικαλούμενος την «παρατεταμένη προεκλογική περίοδο» των επόμενων μηνών και την επίπτωση που πιθανώς θα είχε στην Ελληνική οικονομία. Ο Πρόεδρος της Δημοκρατίας έκανε δεκτό το αίτημά του. Με Προεδρικό Διάταγμα, το οποίο εκδόθηκε και θυροκολλήθηκε την επόμενη ημέρα, διαλύθηκε η Βουλή της ΙΖ΄ Περιόδου Προεδρευόμενης Δημοκρατίας και προκηρύχθηκαν εκλογές για τις 7 Ιουλίου 2019, ημέρα Κυριακή.
Τα 20 κόμματα που συμμετείχαν στις Ελληνικές βουλευτικές εκλογές 2019, με το σύνολο των υποψηφίων ανά εκλογική περιφέρεια καθώς και τα ψηφοδέλτια επικρατείας, περιλαμβάνονται στην επίσημη ανακήρυξη από τον Άρειο Πάγο.

Αντιδράσεις από ξένους ηγέτες

Στον ελληνικό τύπο αναφέρθηκαν τα συγχαρητήρια που στάλθηκαν στον Κυριάκο Μητσοτάκη από τον Κύπριο πρόεδρο Νίκο Αναστασιάδη,  τον Ρώσο Πρόεδρο Βλαντιμίρ Πούτιν, τον Σέρβο πρόεδρο Αλεξάνταρ Βούτσιτς , τον Τούρκο πρόεδρο Ρετζέπ Ταγίπ Ερντογάν , τον Τούρκο Υπουργό Εξωτερικών Μεβλούτ Τσαβούσογλου, τον Ζαν Κλωντ-Γιούνκερ , πρόεδρο της Ευρωπαϊκής Επιτροπής, τον Πιερ Μοσκοβισί Επίτροπο Οικονομικών Υποθέσεων της Ευρωπαϊκής Ενώσεως, τον Μάνφρεντ Βέμπερ, πρόεδρο του ΕΛΚ, την πρωθυπουργό του Ηνωμένου Βασιλείου Τερέζα Μέι , και τον πρώην ομοσπονδιακό καγκελάριο της Αυστρίας Σεμπάστιαν Κουρτς .